ddrg/super_eurlex huggingface dataset:
Απόφαση της Επιτροπής

της 12ης Ιουνίου 2001

για την απογραφή του δυναμικού της αμπελουργικής παραγωγής που υποβλήθηκε από την Ιταλία σύμφωνα με τον κανονισμό (ΕΚ) αριθ. 1493/1999 του Συμβουλίου

[κοινοποιηθείσα υπό τον αριθμό Ε(2001) 1581]

(Το κείμενο στην ιταλική γλώσσα είναι το μόνο αυθεντικό)

(2001/475/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε από τον κανονισμό (ΕΚ) αριθ. 2826/2000(2), και ιδίως το άρθρο 23 παράγραφος 4,

Εκτιμώντας τα ακόλουθα:

(1) Ο κανονισμός (ΕΚ) αριθ. 1493/1999 προβλέπει στο άρθρο 16 την υποβολή της απογραφής του δυναμικού της αμπελουργικής παραγωγής. Η απογραφή αυτή πρέπει να υποβληθεί πριν από την πρόσβαση στα μέτρα ρυθμίσεως των εκτάσεων που φυτεύθηκαν παρανόμως, πριν από την αύξηση των δικαιωμάτων φυτεύσεως καθώς και πριν από τη στήριξη για την αναδιάρθρωση και τη μετατροπή.

(2) Ο κανονισμός (ΕΚ) αριθ. 1227/2000 της Επιτροπής, της 31ης Μαΐου 2000, για τον καθορισμό εφαρμογής του κανονισμού (ΕΚ) αριθ. 1493/1999 του Συμβουλίου, σχετικά με το δυναμικό παραγωγής(3), προβλέπει στο άρθρο 19 τις λεπτομέρειες των πληροφοριών που πρέπει να περιλαμβάνονται στην απογραφή.

(3) Με επιστολές που απηύθυνε η Ιταλία στην Επιτροπή, στις 31 Ιουλίου 2000, στις 28 Σεπτεμβρίου 2000, στις 20 Νοεμβρίου 2000, στις 18 Δεκεμβρίου 2000, στις 12 και 29 Ιανουαρίου 2001, στις 10, 13, 23 και 24 Απριλίου 2001 και στις 2 Μαΐου 2001, κοινοποίησε την πληροφορία που αναφέρεται στο άρθρο 16 του κανονισμού (ΕΚ) αριθ. 1493/1999. Από την εξέταση των πληροφοριών διαπιστώθηκε ότι η Ιταλία κατάρτισε την απογραφή για τις περιφέρειες που περιλαμβάνονται στο άρθρο 1.

(4) Η παρούσα απόφαση δεν συνεπάγεται την αναγνώριση εκ μέρους της Επιτροπής της ακρίβειας των στοιχείων που περιλαμβάνονται στην απογραφή ή το συμβιβαστό της νομοθεσίας που αναφέρεται στην απογραφή με το κοινοτικό δίκαιο. Δεν προδικάζει οποιαδήποτε ενδεχόμενη απόφαση της Επιτροπής επί των σημείων αυτών.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή διαπιστώνει ότι η Ιταλία έχει καταρτίσει την απογραφή που αναφέρεται στο άρθρο 16 του κανονισμού (ΕΚ) αριθ. 1493/1999 για τις ακόλουθες περιφέρειες και επαρχίες:

1. Abruzzo

2. Bacilicata

3. Calabria

4. Campania

5. Emilia-Romagna

6. Friuli-Venezia Giulia

7. Lazio

8. Liguria

9. Lombardia

10. Marche

11. Molise

12. Piemonte

13. Puglia

14. Sardegna

15. Sicilia

16. Toscana

17. Trento

18. Umbria

19. Veneto

20. Valle d'Aosta

21. Bolzano.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 12 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 328 της 23.12.2000, σ. 2.

(3) ΕΕ L 143 της 16.6.2000, σ. 1.
Απόφαση της Επιτροπής

της 15ης Μαΐου 2001

για την χορήγηση στην Ισπανία διετούς μεταβατικής περιόδου προκειμένου να ευθυγραμμίσει τα λογιστικά της συστήματα με τον κανονισμό (ΕΚ) αριθ. 2516/2000 του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2001) 1415]

(Το κείμενο στην ισπανική γλώσσα είναι το μόνο αυθεντικό)

(2001/387/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΣΟΛ 95)(1), όπως τροποποιήθηκε τελευταία από τον κανονισμό (ΕΚ) αριθ. 2516/2000 του Ευρωπαϊκού Κοινοβουλίου και του Συμβουλίου(2),

Εκτιμώντας τα ακόλουθα:

(1) Ο κανονισμός (ΕΚ) αριθ. 2223/96 περί του ΕΣΟΛ 95 περιέχει το πλαίσιο αναφοράς για τα κοινά πρότυπα, ορισμούς, ταξινομήσεις και λογιστικούς κανόνες σύμφωνα με το οποίο τα κράτη μέλη καταρτίζουν τους λογαριασμούς τους για τις στατιστικές ανάγκες της Κοινότητας, με σκοπό τη λήψη συγκρίσιμων αποτελεσμάτων μεταξύ κρατών μελών.

(2) Ο κανονισμός (ΕΚ) αριθ. 2516/2000 εξασφαλίζει την καλύτερη συγκρισιμότητα και διαφάνεια μεταξύ των κρατών μελών όσον αφορά την καταγραφή των φόρων και των κοινωνικών εισφορών στο ΕΣΟΛ 95 για τη διαδικασία του υπερβολικού ελλείματος. Οι καθαρές δανειοδοτικές/δανειοληπτικές πράξεις του Δημοσίου δεν περιλαμβάνουν τα ποσά των φόρων και των κοινωνικών εισφορών που δεν προβλέπεται να εισπραχθούν.

(3) Σύμφωνα με το άρθρο 7 του κανονισμού (ΕΚ) αριθ. 2516/2000, τα κράτη μέλη μπορούν να ζητήσουν από την Επιτροπή μεταβατική περίοδο όχι μεγαλύτερη από δύο έτη προκειμένου να ευθυγραμμίσουν τα λογιστικά τους συστήματα με τον κανονισμό (ΕΚ) αριθ. 2516/2000.

(4) Σε επιστολή τους με ημερομηνία 10 Ιανουαρίου 2001, οι ισπανικές αρχές υπέβαλαν αίτηση για τη χορήγηση διετούς μεταβατικής περιόδου προκειμένου να ευθυγραμμίσουν τα λογιστικά τους συστήματα με τον κανονισμό (ΕΚ) αριθ. 2516/2000.

(5) Για πολλά χρόνια η Ισπανία βασιζόταν σε αποτιμήσεις και δηλώσεις για την καταγραφή των φόρων και των κοινωνικών εισφορών στους εθνικούς λογαριασμούς της. Η χώρα αυτή έχει παράσχει στην Επιτροπή επαρκείς αντικειμενικές αποδείξεις για την ανάγκη βελτίωσης των γνώσεών τους όσον αφορά τις εισπράξεις από τα ποσά αυτά, προκειμένου να συμμορφώσει τα λογιστικά της συστήματα προς τον κανονισμό (ΕΚ) αριθ. 2516/2000.

(6) Η Ισπανία έχει υποβάλει στην Επιτροπή ένα πρόγραμμα εργασίας στο οποίο προβλέπεται η συμμετοχή όλων των εθνικών δημόσιων αρχών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 7 του κανονισμού (ΕΚ) αριθ. 2516/2000, η Επιτροπή χορηγεί στην Ισπανία διετή μεταβατική περίοδο προκειμένου να ευθυγραμμίσει τα λογιστικά της συστήματα με τον παρόντα κανονισμό, το αργότερο έως τις 7 Νοεμβρίου 2002.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 15 Μαΐου 2001.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 310 της 30.11.1996, σ. 1.

(2) ΕΕ L 290 της 17.11.2000, σ. 1.
Απόφαση του Συμβουλίου

της 9ης Απριλίου 2001

για τη σύναψη ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου

(2001/330/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής,

Εκτιμώντας τα ακόλουθα:

(1) Εν αναμονή της θέσης σε ισχύ της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, που υπεγράφη στο Λουξεμβούργο στις 9 Απριλίου 2001, είναι ανάγκη να εγκριθεί η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου.

(2) Οι εμπορικές διατάξεις που περιέχονται στην συμφωνία έχουν εξαιρετικό χαρακτήρα που έχει σχέση με την πολιτική που εφαρμόζεται στο πλαίσιο της διαδικασίας σταθεροποίησης και σύνδεσης και δεν θα αποτελέσουν, για την Ευρωπαϊκή Ένωση, προηγούμενο όσον αφορά την εμπορική πολιτική της Κοινότητας έναντι τρίτων χωρών εκτός εκείνων των Δυτικών Βαλκανίων.

(3) Η συμφωνία θα πρέπει ως εκ τούτου να εγκριθεί εξ ονόματος της Κοινότητας,

ΑΠΟΦΑΣΙΖΕΙ:

Άρθρο 1

Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, τα παραρτήματα και τα πρωτόκολλα που προσαρτώνται σ' αυτή και οι συνημμένες στην Τελική Πράξη δηλώσεις εγκρίνονται εξ ονόματος της Ευρωπαϊκής Κοινότητας.

Τα κείμενα που αναφέρονται στο πρώτο εδάφιο επισυνάπτονται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια για την κατάθεση, εξ ονόματος της Κοινότητας, της πράξης κοινοποίησης που προβλέπεται στο άρθρο 50 της συμφωνίας.

Λουξεμβούργο, 9 Απριλίου 2001.

Για το Συμβούλιο

Ο Πρόεδρος

A. Lindh
Απόφαση της Επιτροπής

της 4ης Απριλίου 2001

που τροποποιεί την απόφαση 2000/574/ΕΚ για τη θέσπιση ορισμένων προστατευτικών μέτρων όσον αφορά τη λοιμώδη αναιμία του σολομού για τα προϊόντα σολομού καταγωγής των Νήσων Φερόε

[κοινοποιηθείσα υπό τον αριθμό Ε(2001) 1019]

(Κείμενο που παρουσιάζει ενδιαφέρον για τον ΕΟΧ)

(2001/312/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22,

Εκτιμώντας τα ακόλουθα:

(1) Το Σεπτέμβριο του 2000, η Επιτροπή εξέδωσε την απόφαση 2000/574/ΕΚ για τη θέσπιση ορισμένων προστατευτικών μέτρων όσον αφορά τη λοιμώδη αναιμία του σολομού για τα προϊόντα σολομού καταγωγής των Νήσων Φερόε(4).

(2) Τα μέτρα που θεσπίσθηκαν εφαρμόζονται μέχρι την 1η Απριλίου του 2001.

(3) Υπό το φως της επιδημιολογικής κατάστασης όσον αφορά τη λοιμώδη αναιμία του σολομού στα Νησιά Φερόε, τα μέτρα της απόφασης 2000/574/ΕΚ πρέπει να παραταθούν μέχρι την 1η Φεβρουαρίου του 2002.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 4 της απόφασης 2000/574/ΕΚ η ημερομηνία "1η Απριλίου 2001" αντικαθίσταται από την ημερομηνία "1η Φεβρουαρίου 2002".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 4 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 24 της 30.1.1998, σ. 9.

(4) ΕΕ L 240 της 23.9.2000, σ. 26.
Απόφαση του Ευρωπαϊκού Κοινοβουλίου, του Συμβουλίου και της Επιτροπής

της 4ης Απριλίου 2001

για το διορισμό μέλους της επιτροπής εποπτείας της Ευρωπαϊής Υπηρεσίας Καταπολέμησης της Απάτης (OLAF)

(2001/C 120/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

την απόφαση 1999/352/ΕΚ, ΕΚΑΧ, Ευρατόμ της Επιτροπής, της 28ης Απριλίου 1999, για την ίδρυση της Ευρωπαϊκής Υπηρεσίας Καταπολέμησης της Απάτης (OLAF)(1), και ιδίως το άρθρο 4,

τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)(2), και ιδίως το άρθρο 11 παράγραφος 2,

τον κανονισμό (Ευρατόμ) αριθ. 1074/1999 του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)(3), και ιδίως το άρθρο 11 παράγραφος 2,

Εκτιμώντας τα ακόλουθα:

(1) Το άρθρο 11 παράγραφος 2 των κανονισμών (ΕΚ) αριθ. 1073/1999 και (Ευρατόμ) αριθ. 1074/1999 ορίζει ότι η επιτροπή εποπτείας της Ευρωπαϊκής Υπηρεσίας Καταπολέμησης της Απάτης (OLAF) αποτελείται από πέντε ανεξάρτητες εξωτερικές προσωπικότητες, οι οποίες πληρούν τους όρους άσκησης, στις αντίστοιχες χώρες τους, ανωτέρων καθηκόντων σχετικών με τους τομείς δρστηριότητας της υπηρεσίας.

(2) Ο διορισμός αυτών των πέντε προσωπικοτήτων έγινε για τρία έτη, από την 1η Αυγούστου 1999, με την απόφαση του Ευρωπαϊκού Κοινοβουλίου, του Συμβουλίου και της Επιτροπής της 19ης Ιουλίου 1999(4).

(3) Δεδομένου ότι ο κ. José Narciso da Cunha Rodrigues παραιτήθηκε από τη θέση του μέλους της επιτροπής εποπτείας λόγω του διορισμού του ως δικαστού στο Δικαστήριο των Ευρωπαϊκών Κοινοτήτων, θα πρέπει να οριστεί ο διάδοχός του για το υπόλοιπο της θητείας του,

ΑΠΟΦΑΣΙΖΟΥΝ:

Άρθρο 1

Ο κ. Alfredo José de Sousa διορίζεται μέλος της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF) έως τις 31 Ιουλίου 2002.

Άρθρο 2

Η παρούσα απόφαση κοινοποιείται από την Επιτροπή στον ενδιαφερόμενο και παράγει αποτελέσματα από την ημέρα της κοινοποίησής της.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 4 Απριλίου 2001.

Για το Ευρωπαϊκό Κοινοβούλιο

Η Πρόεδρος

N. Fontaine

Για το Συμβούλιο

Ο Πρόεδρος

B. Rosengren

Για την Επιτροπή

Ο Πρόεδρος

R. Prodi

(1) ΕΕ L 136 της 31.5.1999, σ. 20.

(2) ΕΕ L 136 της 31.5.1999, σ. 1.

(3) ΕΕ L 136 της 31.5.1999, σ. 8.

(4) ΕΕ C 220 της 31.7.1999, σ. 1.
Απόφαση της Επιτροπής

της 21ης Μαρτίου 2001

σχετικά με την κατάργηση της απόφασης 97/518/ΕΚ για τη λήψη προστατευτικών μέτρων που αφορούν ορισμένα αλιευτικά προϊόντα καταγωγής Μαλαισίας

[κοινοποιηθείσα υπό τον αριθμό Ε(2001) 738]

(Κείμενο που παρουσιάζει ενδιαφέρον για τον ΕΟΧ)

(2001/251/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 6,

Εκτιμώντας τα ακόλουθα:

(1) Μετά την ανίχνευση της παρουσίας της σαλμονέλας paratyphi B σε παρτίδες αλιευτικών προϊόντων που προέρχονται από εγκατάσταση επεξεργασίας ιχθύων στη Μαλαισία και εφόσον η παρουσία της σαλμονέλας paratyphi στα τρόφιμα είναι αποτέλεσμα κακών πρακτικών υγιεινής κατά την επεξεργασία των τροφίμων και αποτελεί έναν εν δυνάμει κίνδυνο για τη δημόσια υγεία, η Επιτροπή εξέδωσε την απόφαση 97/518/ΕΚ(2) για την αναστολή των εισαγωγών αλιευτικών προϊόντων από τη σχετική εγκατάσταση.

(2) Από τις πληροφορίες και τις εγγυήσεις που έχουν ληφθεί από τις αρχές της Μαλαισίας προκύπτει ότι η εγκατάσταση αυτή βελτίωσε τις υγειονομικές συνθήκες, διόρθωσε τις ελλείψεις και τώρα πληροί τις απαιτήσεις της οδηγίας 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων(3).

(3) Συνεπώς, η απόφαση 97/518/ΕΚ πρέπει να καταργηθεί για να επιτραπούν εκ νέου οι εισαγωγές αλιευτικών προϊόντων από τη σχετική εγκατάσταση.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 97/518/ΕΚ καταργείται.

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Πληροφορούν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 21 Μαρτίου 2001.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 214 της 6.8.1997, σ. 55.

(3) ΕΕ L 268 της 24.9.1991, σ. 15.
Απόφαση της Επιτροπής

της 21ης Φεβρουαρίου 2001

για την τροποποίηση του καταλόγου των ζωνών τις οποίες αφορά ο στόχος αριθ. 2 των διαρθρωτικών ταμείων για την περίοδο 2000-2006 στη Γαλλία

[κοινοποιηθείσα υπό τον αριθμό Ε(2001) 416]

(Το κείμενο στη γαλλική γλώσσα είναι το μόνο αυθεντικό)

(2001/202/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία(1), και ιδίως το άρθρο 4 παράγραφος 4 πρώτο εδάφιο,

Μετά από διαβούλευση της επιτροπής για την ανάπτυξη και την ανασυγκρότηση των περιφερειών, της επιτροπής γεωργικών διαρθρώσεων και αγροτικής ανάπτυξης και της επιτροπής του τομέα της αλιείας και της υδατοκαλλιέργειας,

Εκτιμώντας τα ακόλουθα:

(1) Ο κατάλογος των ζωνών που είναι επιλέξιμες για το στόχο αριθ. 2 ορίστηκε με την απόφαση 2000/339/ΕΚ της Επιτροπής(2), για την περίοδο προγραμματισμού 2000-2006.

(2) Οι γαλλικές αρχές ανέφεραν στην Επιτροπή ότι, όσον αφορά ορισμένους δήμους, κατά τον καθορισμό των επιλέξιμων ζωνών υπέπεσαν σε σφάλματα τεχνικού χαρακτήρα.

(3) Όπως τους ζητήθηκε από την Επιτροπή, οι προαναφερόμενες αρχές επιβεβαίωσαν ότι οι ζητηθείσες διορθώσεις δεν είχαν ως συνέπεια την υποκατάσταση επιλέξιμων ζωνών από άλλες ζώνες, ούτε μεταβολές όσον αφορά την επιλέξιμη πληθυσμιακή ομάδα στους υπόψη δήμους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο κατάλογος των ζωνών τις οποίες αφορά ο στόχος αριθ. 2 για το χρονικό διάστημα 2000-2006, στη Γαλλία, ο οποίος ορίστηκε με την απόφαση 2000/339/ΕΚ, τροποποιείται σύμφωνα με το παράρτημα.

Για τους δήμους που δεν αναφέρονται στο παράρτημα, ο κατάλογος των ζωνών τις οποίες αφορά ο στόχος αριθ. 2 παραμένει αμετάβλητος.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 21 Φεβρουαρίου 2001.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.

(2) ΕΕ L 123 της 24.5.2000, σ. 1.

ΠΑΡΑΡΤΗΜΑ

ΔΙΟΡΘΩΣΕΙΣ ΠΟΥ ΠΡΕΠΕΙ ΝΑ ΕΠΕΛΘΟΥΝ ΣΤΟΝ ΚΑΤΑΛΟΓΟ ΕΠΙΛΕΞΙΜΩΝ ΠΕΡΙΟΧΩΝ ΤΟΥ ΣΤΟΧΟΥ αριθ. 2 ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ ΣΤΗ ΓΑΛΛΙΑ

Περίοδος 2000 έως 2006

>ΘΕΣΗ ΠΙΝΑΚΑ>
Απόφαση του Συμβουλίου

της 19ης Μαρτίου 2001

για την τροποποίηση του εσωτερικού κανονισμού του Συμβουλίου

(2001/216/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 3,

Εκτιμώντας ότι το άρθρο 24 του εσωτερικού κανονισμού του Συμβουλίου(1) πρέπει να τροποποιηθεί,

ΑΠΟΦΑΣΙΖΕΙ:

Άρθρο μόνο

Από τις 13 Μαρτίου 2001, το άρθρο 24 του εσωτερικού κανονισμού του Συμβουλίου αντικαθίσταται από το ακόλουθο:

"Άρθρο 24

Ασφάλεια

Οι κανόνες σχετικά με την ασφάλεια θεσπίζονται από το Συμβούλιο με ειδική πλειοψηφία."

Βρυξέλλες, 19 Μαρτίου 2001.

Για το Συμβούλιο

Ο Πρόεδρος

A. Lindh

(1) ΕΕ L 149 της 23.6.2000, σ. 21.
Απόφαση της Επιτροπής

της 16ης Φεβρουαρίου 2001

για την τρίτη τροποποίηση της απόφασης 2000/284/ΕΚ σχετικά με την κατάρτιση του καταλόγου των εγκεκριμένων κέντρων επιλογής σπέρματος για τις εισαγωγές σπέρματος ιπποειδών από τρίτες χώρες

[κοινοποιηθείσα υπό τον αριθμό Ε(2001) 390]

(Κείμενο που παρουσιάζει ενδιαφέρον για τον ΕΟΧ)

(2001/169/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο παράρτημα Α μέρος Ι της οδηγίας 90/425/ΕΟΚ(1), όπως τροποποιήθηκε από την απόφαση 95/176/ΕΚ της Επιτροπής(2), και ιδίως το άρθρο 17 παράγραφος 3 στοιχείο β),

Εκτιμώντας τα ακόλουθα:

(1) Με την απόφαση 2000/284/ΕΚ της Επιτροπής(3), καταρτίστηκε ο κατάλογος των εγκεκριμένων κέντρων συλλογής σπέρματος για τις εισαγωγές σπέρματος ιπποειδών από τρίτες χώρες, όπως τροποποιήθηκε τελευταία από την απόφαση 2000/790/ΕΚ(4).

(2) Οι αρμόδιες αρχές του Καναδά ενημέρωσαν επισήμως την Επιτροπή σχετικά με την έγκριση σύμφωνα με τις διατάξεις της οδηγίας 92/65/ΕΟΚ, ενός πρόσθετου κέντρου επιλογής σπέρματος ιπποειδών. Επιπλέον, οι αρχές του Καναδά διόρθωσαν ορισμένες λεπτομέρειες τεσσάρων κέντρων συλλογής που περιλαμβάνονται στο παράρτημα της απόφασης 2000/284/ΕΚ.

(3) Είναι σκόπιμο να τροποποιηθεί ο κατάλογος υπό το φως των νέων στοιχείων που ελήφθησαν από την τρίτη χώρα και να τονιστούν οι τροποποιήσεις στο παράρτημα για λόγους σαφήνειας.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 2000/284/ΕΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 16 Φεβρουαρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 268 της 14.9.1992, σ. 54.

(2) ΕΕ L 117 της 24.5.1995, σ. 23.

(3) ΕΕ L 94 της 14.4.2000, σ. 35.

(4) ΕΕ L 314 της 14.12.2000, σ. 32.

ANEXO/BILAG/ANHANG/ΠΑΡΑΡΤΗΜΑ/ANNEX/ANNEXE/ALLEGATO/BIJLAGE/ANEXO/LIITE/BILAGA

>ΘΕΣΗ ΠΙΝΑΚΑ>
Απόφαση του Συμβουλίου

της 19ης Ιανουαρίου 2001

για το διορισμό ενός τακτικού μέλους από το Ηνωμένο Βασίλειο στην Επιτροπή των Περιφερειών

(2001/74/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,

την απόφαση του Συμβουλίου της 26ης Ιανουαρίου 1998(1) για το διορισμό των τακτικών και αναπληρωματικών μελών της Επιτροπής των Περιφερειών,

Εκτιμώντας ότι μετά την παραίτηση του κ. Keith BILLINGTON, μέλους από το Ηνωμένο Βασίλειο, η οποία γνωστοποιήθηκε στο Συμβούλιο στις 6 Δεκεμβρίου 2000, έμεινε κενή η αντίστοιχη θέση τακτικού μέλους της Επιτροπής των Περιφερειών,

έχοντας υπόψη την πρόταση της κυβέρνησης του Ηνωμένου Βασιλείου,

ΑΠΟΦΑΣΙΖΕΙ:

Άρθρο μόνο

O κ. Mark EDGELL διορίζεται τακτικό μέλος της Επιτροπής των Περιφερειών εις αντικατάσταση του κ. Keith BILLINGTON για το υπόλοιπο της θητείας τoυ προκατόχου του, δηλαδή έως τις 25 Ιανουαρίου 2002.

Βρυξέλλες, 19 Ιανουαρίου 2001.

Για το Συμβούλιο

Ο Πρόεδρος

B. Ringholm

(1) ΕΕ L 28 της 4.2.1998, σ. 19.